שו"ת רשב"ץ (תשב"ץ)/חלק ג/מב
שאלה מב:

מליינ"א.
שאלת נדה מהו שתישן עם בעלה במטה אחת ולאו דוקא עם בעלה במטה אחת ביצוע אחת חלילה ואפי' הוא בבגדו והיא בבגדה דדבר ברור הוא דכתיב ואל אשה בנדת טומאתה לא תקרב שום קריבה בעולם.
מיהו אם היתה המטה גדולה כל כך עד שיוכלו להציע שתי מצעות בשתי מפצין ושני סדינין ובכל מצע ומצע כרים וכסתות עד שיהא האיש ישן לבדו בזוית זו ביצועו והאשה גם היא לבדה בזזית אחרת ביצועה במפצה וסדינה וכריה וכסתותיה הי' דבר זה מותר ודומיא דשלחן שמותר לה לאכול עמו דגזי' לא יאכל הזב עם הזבה הוא כשאוכלין בקערה אחת אבל על שלחן א' לא דדומיא דעוף וגבינה שמותר להעלותם על שלחן א' כשפירשו מפה אחרת כדי שיהא הדבר ניכר.
או אם יש בדבר איסור משום דכל מטה מזומנת היא לשכיבה ואמרו לך לך אמרין נזירא סחור סחור לכרמא לא תקרב ויהי' אסור לישן לה באותה מטה כלל ועיקר שהרי ארז"ל (כתובו' ס"א ע"א) כל מלאכות שהאשה עושה לבעלה נדה עושה לבעלה חוץ ממזיגת הכוס והצעת המפה והרחצת פניו ידיו ורגליו.
והצעת המטה בפניו דמשמע בפניו אסור משום שהמטה הזמנה לשכיבה היא ולפ"ז הפי' יהי' אסור לה לישן עמו במטה א' ואפילו הוא ביצועו והיא ביצועה ואני מחלה פני כבודך אדוננו לברר לי כל הענין:

תשובה:
יפה פלפלת וכל מה שראוי לכתוב בזה כתבת ולא יחסר מדבריך אלא דבר א' שהראב"ד ז"ל כתב בס' בעלי הנפש בשער הפרישה שמתשובת ר' האי גאון ז"ל נראה שאסור לישן על מטה של נדה אפי' בשעה שאינה במטה משום הרגל ודוקא נדה ודאי אבל כלה שנבעלה מותר לישן על אותה מטה אחר שעמדה מאצלו אע"פ שהיא אסורה כנדה עד שתטבול אפי' באותו סדין שדם בתולים עליו מותר לישן אבל נדה ודאי אסור לבעל לישן על מטתה אפי' בשעה שאינה עליו וכתב הרב ז"ל שאע"פ שאין זה מן ההלכה הם דברים שהדעת מכרעת עליהן וכ"כ הרמב"ן ז"ל בפ"ז מה' נדה שלו וכ"כ הרשב"א ז"ל בשער הפרישה בת"ה וכן בספר י"ד (סי' קצ"ה) כתוב כן והוסיף שם שאפילו שלא בפניה אסור ולפי אלה הדברי' אני אומר שאם המטה הוא מטולטל כמו עגלה באופני' כמו שראיתי עושין היהודי' בארץ ארגון או אפילו קבועה בלא אופנים אלא שהיא בנין מטלטל כמו שעושי' הנוצרים וכן היו המטות של רז"ל כמו שהוא מוכיח בסדר טהרות במס' כלים בפי"ז ובפי"ט ובמקומות אחרים מהתלמוד ודאי שהוא אסור לישן באותה מטה עם הנדה אע"פ שהפרישו ביניהם לפי שהכל מטה א' ואם היא מטה קבועה דרך בנין במעזיבה או אפי' בקורות קבועין בכותל והמטה היא ארוכה שתציע מטתה במרגלית בעלה בלי קירוב למרגלותי' ודאי מותר הוא וכן נוהגי' היתר בזה שאין זה אלא כמי שמציע מטה אצל מטה בקרקע הבית דמאי שנא.
אבל להציע המצע שלו ושיהיו פנים כנגד פנים יראה שיש בזה משום הרגל אע"פ שכל א' מהם במצע מיוחד ובכסות מיוחדת אא"כ יש מרחק רב ביניהם או תהי' מחיצת סדין ביניהם ובסנהדרין פ"א דיני ממונות (ל"ז ע"א) אמרו סוגה בשושנים שאפילו בסוגה של שושנים לא יפרצו בהם פרצות כלו' שאפי' אין בין אשתו נדה אלא סייג של שושנים לא יבוא לידי עבירה: